b'\n_START_ARTICLE_\nJustinian II\n_START_SECTION_\nBakgrunn\n_START_PARAGRAPH_\nHan var eldste s\xc3\xb8nn av keiser Konstantin IV og keiserinne Anastasia.\n_START_SECTION_\nKeiser 685-695\n_START_PARAGRAPH_\nJustinian ble utnevnt til medkeiser i 681 da hans onkler Heraklius og Tiberius d\xc3\xb8de. Han etterfulgte sin far som keiser i 685 og var da 16 \xc3\xa5r gammel._NEWLINE_I utenrikspolitikken klarte Justinian \xc3\xa5 opprettholde freden med det muslimske kalifatet, og kunne rette oppmerksomheten mot slavisk og bulgarsk fremmarsj p\xc3\xa5 Balkan. Innenriks styrket han b\xc3\xb8ndenes stilling for \xc3\xa5 sikre rekruttering til h\xc3\xa6ren, og han kom derfor i konflikt med aristokratiet og de store landeierne. Justinian \xc3\xb8kte skattene kraftig, og dette f\xc3\xb8rte til et oppr\xc3\xb8r under Leontios i 695. Oppr\xc3\xb8rerne seiret, Justinian ble avsatt og m\xc3\xa5tte dra i eksil p\xc3\xa5 Krim mens Leontios ble kronet til keiser.\n_START_SECTION_\nAvsatt\n_START_PARAGRAPH_\nP\xc3\xa5 Krim begynte Justinian \xc3\xa5 samle st\xc3\xb8tte for \xc3\xa5 bli gjeninnsatt som keiser. I 703 r\xc3\xb8mte han fra sitt eksil. Han fikk blant annet st\xc3\xb8tte fra khan Busir Glavan, den \xc3\xb8verste lederen for khazarene som ogs\xc3\xa5 tilb\xc3\xb8d ham sin s\xc3\xb8ster Theodora til hustru. Etter et mislykket attentat i Fanagoria dro Justinian vestover Svartehavet. I Bulgaria fikk han milit\xc3\xa6r st\xc3\xb8tte hos khan Tervel av Bulgaria og kunne dra mot Konstantinopel med 15.000 slaviske og bulgarske soldater.'